b'\n_START_ARTICLE_\nSkrydis \xc4\xaf kosmos\xc4\x85\n_START_PARAGRAPH_\nSkrydis \xc4\xaf kosmos\xc4\x85 \xe2\x80\x93 balistinis skrydis \xc4\xaf kosmin\xc4\x99 erdv\xc4\x99. Skryd\xc5\xbeius \xc4\xaf kosmos\xc4\x85 \xc5\xbemogus gali pilotuoti pats erdv\xc4\x97laivyje arba j\xc4\xaf valdyti per atstum\xc4\x85. Pilotuojam\xc5\xb3 erdv\xc4\x97laivi\xc5\xb3 pavyzd\xc5\xbeiai yra JAV Apollo ir Space Shuttle programos bei Rusijos Sojuz programa. Tarptautin\xc4\x97 kosmin\xc4\x97 stotis taip pat yra pilotuojam\xc5\xb3 skryd\xc5\xbei\xc5\xb3 \xc4\xaf kosmos\xc4\x85 projektas. Nepilotuojamus skryd\xc5\xbeius \xc4\xaf kosmos\xc4\x85 sudaro kosmini\xc5\xb3 zond\xc5\xb3 paleidimas \xc4\xaf \xc5\xbdem\xc4\x97s orbit\xc4\x85 ar kit\xc5\xb3 dirbtini\xc5\xb3 palydov\xc5\xb3 i\xc5\xa1k\xc4\x97limas._NEWLINE_Skryd\xc5\xbeiai \xc4\xaf kosmos\xc4\x85 naudojami kosmoso tyrin\xc4\x97jimams, kosmoso turizme ir ry\xc5\xa1i\xc5\xb3 palydov\xc5\xb3 veikloms._NEWLINE_\xc4\xaeprastai kosminis skrydis prasideda nuo raketos starto \xc5\xbdem\xc4\x97je, kurio metu varikliai suteikia energijos, reikalingos pasiprie\xc5\xa1inti \xc5\xbdem\xc4\x97s Gravitacijai ir pakilti nuo planetos pavir\xc5\xa1iaus. V\xc4\x97liau pakil\xc4\x99 \xc4\xaf kosmin\xc4\x99 erdv\xc4\x99 aparatai lieka ten, sudega atmosferoje arba pasiekia tam tikr\xc4\x85 kosmin\xc4\xaf k\xc5\xabn\xc4\x85.\n_START_SECTION_\nIstorija\n_START_PARAGRAPH_\nPirmasis teori\xc5\xa1kai kosmin\xc4\xaf skryd\xc4\xaf naudojant raketas apra\xc5\xa1\xc4\x97 \xc5\xa1kot\xc5\xb3 mokslininkas William Leitch 1861 m. darbe \xe2\x80\x9eKelion\xc4\x97 per kosmos\xc4\x85\xe2\x80\x9c. Labiau \xc5\xbeinomas darbas apie keliones kosmose priklauso rus\xc5\xb3 mokslininkui Konstantinui Ciolkovskiui. Jo 1903 darbas vadinasi \xe2\x80\x9eKosmin\xc4\x97s erdv\xc4\x97s tyrimai naudojantis reaktyviniais \xc4\xafrenginiais\xe2\x80\x9c (rus. \xd0\x98\xd1\x81\xd1\x81\xd0\xbb\xd0\xb5\xd0\xb4\xd0\xbe\xd0\xb2\xd0\xb0\xd0\xbd\xd0\xb8\xd0\xb5 \xd0\xbc\xd0\xb8\xd1\x80\xd0\xbe\xd0\xb2\xd1\x8b\xd1\x85 \xd0\xbf\xd1\x80\xd0\xbe\xd1\x81\xd1\x82\xd1\x80\xd0\xb0\xd0\xbd\xd1\x81\xd1\x82\xd0\xb2 \xd1\x80\xd0\xb5\xd0\xb0\xd0\xba\xd1\x82\xd0\xb8\xd0\xb2\xd0\xbd\xd1\x8b\xd0\xbc\xd0\xb8 \xd0\xbf\xd1\x80\xd0\xb8\xd0\xb1\xd0\xbe\xd1\x80\xd0\xb0\xd0\xbc\xd0\xb8)._NEWLINE_Pirmasis pasaulyje skystuoju kuru varom\xc4\x85 raket\xc4\x85 pagamino ir s\xc4\x97kmingai i\xc5\xa1band\xc4\x97 JAV profesorius ir i\xc5\xa1rad\xc4\x97jas Robert H. Goddard. Jis tai padar\xc4\x97 1926 m. kovo 16 d._NEWLINE_Godardas ir jo komanda 1929\xe2\x80\x931941 m. laikotarpyje \xc4\xaf or\xc4\x85 paleido 34 raketas, kurios pakilo \xc4\xaf ma\xc5\xbedaug 2,6 km auk\xc5\xa1t\xc4\xaf bei pasiek\xc4\x97 885 km/val greit\xc4\xaf._NEWLINE_Godardo darbai labai domino vokie\xc4\x8di\xc5\xb3 mokslinink\xc4\x85 Wernher von Braun, kuris tapo pirmuoju \xc5\xa1ias technologijas i\xc5\xa1band\xc4\x99s kaip ginklus. Jo pagaminta raketa V-2 tapo pirm\xc4\x85ja pasaulyje skystuoju kuru varoma ma\xc5\xbeo nuotolio kovin\xc4\x97 balistin\xc4\x97 raketa. V-2 taip pat yra pirmasis \xc5\xbemonijos sukurtas aparatas, \xc4\xafskrid\xc4\x99s \xc4\xaf kosmin\xc4\x99 erdv\xc4\x99._NEWLINE_V\xc4\x97liau Wernher von Braun pasidav\xc4\x97 amerikie\xc4\x8diams ir kartu su savo mokslinink\xc5\xb3 komanda pad\xc4\x97jo sukurti JAV kosminius aparatus. Vokie\xc4\x8dio komanda suk\xc5\xabr\xc4\x97 Explorer 1 \xe2\x80\x93 pirm\xc4\x85j\xc4\xaf amerikie\xc4\x8di\xc5\xb3 dirbtin\xc4\xaf \xc5\xbeem\xc4\x97s palydov\xc4\x85, paleist\xc4\x85 1958 m. sausio 31 d. Jis i\xc5\xa1buvo orbitoje 111 dien\xc5\xb3 ir atrado Van Aleno radiacijos juost\xc4\x85._NEWLINE_Wernher von Braun taip pat dalyvavo Saturnas V raketos ne\xc5\xa1\xc4\x97jos, kuri 1969 m. nuskraidino Apollo 11 \xc4\xaf M\xc4\x97nul\xc4\xaf, k\xc5\xabrime._NEWLINE_Pana\xc5\xa1iu metu 1969\xe2\x80\x931972 m. Taryb\xc5\xb3 S\xc4\x85jungoje slapta buvo kuriama N-1 raketa, tur\xc4\x97jusi pasi\xc5\xb3sti tarybinius kosmonautus \xc4\xaf M\xc4\x97nul\xc4\xaf. Visi keturi jos pakilimai buvo nes\xc4\x97kmingi.\n_START_SECTION_\nPaleidimas\n_START_PARAGRAPH_\n\xc5\xa0iuo metu vienintel\xc4\x97 galimyb\xc4\x97 objektui pasiekti kosmin\xc4\x99 erdv\xc4\x99 yra raketos paleidimas. Kitos technologijos dar tik bandomos ir neturi tokio didelio pagrei\xc4\x8dio, norint \xc4\xafveikti \xc5\xbdem\xc4\x97s gravitacij\xc4\x85. Raketos paleidimas vykdomas i\xc5\xa1 specialios paleidimo aik\xc5\xa1tel\xc4\x97s kosmodrome. \xc4\x8cia yra galimyb\xc4\x97s tiek vertikaliems, tiek horizontaliems pakilimams. Da\xc5\xbeniausiai kosmodromai statomi ma\xc5\xbeai gyvenamuose plotuose, atokiau nuo gyvenvie\xc4\x8di\xc5\xb3, kad nelaim\xc4\x97s atveju b\xc5\xabt\xc5\xb3 padaryta kuo ma\xc5\xbeiau \xc5\xbealos, ir turi daugiau nei vien\xc4\x85 paleidimo kompleks\xc4\x85._NEWLINE_Tinkamiausia vieta kosmodromui\xc2\xa0\xe2\x80\x93 ekvatorius. Ekvatoriuje paleista raketa ne\xc5\xa1\xc4\x97ja geriausiai i\xc5\xa1naudoja \xc5\xbdem\xc4\x97s sukim\xc4\x85si ir gali sunaudoti 10\xc2\xa0% ma\xc5\xbeiau energijos nei paleista \xc5\xa1iaur\xc4\x97je arba pietuose._NEWLINE_Raket\xc5\xb3 paleidimai numatomi pagal tam tikr\xc4\x85 laik\xc4\x85, vadinama "paleidimo langais". \xc5\xa0ie laikotarpiai nustatomi pagal \xc5\xbdem\xc4\x97s ir tikslaus objekto (ar planetos) pad\xc4\x97t\xc4\xaf.\n_START_SECTION_\nKosmoso pasiekimas\n_START_PARAGRAPH_\n\xc4\xaeprastai kosmin\xc4\x97 erdv\xc4\x97s \xc5\xbeemiausia riba vadinama Karmano linija. Ji yra 100 km vir\xc5\xa1 \xc5\xbdem\xc4\x97s j\xc5\xabros lygio. \xc5\xa0\xc4\xaf auk\xc5\xa1t\xc4\xaf gali pasiekti tik raketos. Kiti orlaiviai negali pasiekti \xc5\xa1ios ribos d\xc4\x97l deguonies tr\xc5\xabkumo varikliams.\n_START_SECTION_\nAstrodinamika\n_START_PARAGRAPH_\nKosmini\xc5\xb3 k\xc5\xabn\xc5\xb3 jud\xc4\x97jim\xc4\x85 kosmin\xc4\x97je erdv\xc4\x97je tiria astrodinamikos mokslas. \xc4\xaevair\xc5\xabs skai\xc4\x8diavimai leid\xc5\xbeia objektams atvykti \xc4\xaf nurodyt\xc4\x85 erdv\xc4\x99 ar planet\xc4\x85 be papildomo varikli\xc5\xb3 naudojimo._NEWLINE_Ne raketin\xc4\x97s sistemos naudoja Saul\xc4\x97s ir magnetines bures, gravitacin\xc4\x97s pagalbos b\xc5\xabdus, padedan\xc4\x8dius keisti kosmini\xc5\xb3 erdv\xc4\x97laivi\xc5\xb3 pad\xc4\x97t\xc4\xaf ir greit\xc4\xaf.\n_START_SECTION_\nAtmosferinis gr\xc4\xaf\xc5\xbeimas\n_START_PARAGRAPH_\nK\xc5\xabnai kosmin\xc4\x97je erdv\xc4\x97je turi daug sukauptos kinetin\xc4\x97s energijos. Siekiant saugiai gr\xc4\xaf\xc5\xbeti \xc4\xaf planetos pavir\xc5\xa1i\xc5\xb3 jie turi \xc4\xafveikti atmosferos sluoksn\xc4\xaf. \xc4\xaeprastai tam naudojami \xc4\xafvair\xc5\xabs procesai, padedantys apsisaugoti nuo atmosferos kar\xc5\xa1\xc4\x8dio \xc4\xaftakos. Atmosferinio gr\xc4\xaf\xc5\xbeimo teorij\xc4\x85 i\xc5\xa1rado JAV mokslininkas Harry Julian Allen. Pagal \xc5\xa1i\xc4\x85 teorij\xc4\x85 erdv\xc4\x97laivis gr\xc4\xaf\xc5\xbeta \xc4\xaf atmosfer\xc4\x85 buku pavir\xc5\xa1iumi. To pasekoje ma\xc5\xbeiau nei 1 procentas kinetin\xc4\x97s energijos virsta kar\xc5\xa1\xc4\x8diu, kuris pasiekia pat\xc4\xaf erdv\xc4\x97laiv\xc4\xaf, o visas kitas kar\xc5\xa1tis patenka \xc4\xaf atmosfer\xc4\x85.\n_START_SECTION_\nNusileidimas\n_START_PARAGRAPH_\nMercury, Gemini ir Apollo misijos naudojo nusileidim\xc4\x85 j\xc5\xabroje. Tokio nusileidimo metu speciali\xc4\x85 kapsul\xc4\x99 iki \xc5\xbdem\xc4\x97s pavir\xc5\xa1iaus nuleid\xc5\xbeia para\xc5\xa1iutas. Rusijos Sojuz misijos naudoj\xc4\x85 nusileidim\xc4\x85 ant \xc5\xbeem\xc4\x97s. \xc5\xa0is b\xc5\xabdas reikalauja didesnio para\xc5\xa1iuto ir specialaus stabdymo raketa. Space Shuttle misijos erdv\xc4\x97laivis nusileisdavo ant horizontalaus kilimo ir t\xc5\xabpimo tako.\n_START_SECTION_\nPer\xc4\x97mimas\n_START_PARAGRAPH_\nPo s\xc4\x97kmingo erdv\xc4\x97laivio nusileidimo jo keleiviai ir daiktai gali b\xc5\xabti saugiai paimti. Kai kuriais atvejais toks veiksmas naudojamas dar prie\xc5\xa1 pat\xc4\xaf erdv\xc4\x97laivio nusileidim\xc4\x85, kuomet jam leid\xc5\xbeiantis para\xc5\xa1iutu nuo erdv\xc4\x97laivio atskiriamas kitas skraidantis aparatas. Tam tikrais atvejais galimas ir objekto pa\xc4\x97mimas ore. Tok\xc4\xaf b\xc5\xabd\xc4\x85 naudodavo JAV \xc5\xa1nipin\xc4\x97jimo palydov\xc5\xb3 Corona misij\xc5\xb3 metu.'